A BIZOTTSÁG 1877/2004/EK RENDELETE
(2004. október 28.)
a Szerbia és Montenegrót érintő kvóták vonatkozásában az 517/94/EK rendelet III. B. mellékletének módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az egyes harmadik országokból származó textiltermékek kétoldalú megállapodások, jegyzőkönyvek, egyéb megállapodások vagy egyéb különleges közösségi importszabályozás hatálya alá nem tartozó behozatalának közös szabályairól szóló, 1994. március 7-i 517/94/EK tanácsi rendeletre (1) és különösen annak 5. cikkére,
mivel:
(1)
Az 517/94/EK rendelet éves keretmennyiségeket állapít meg bizonyos, Szerbia és Montenegróból (2) származó textiltermékekre.
(2)
A Szerbia és Montenegróban zajló reformfolyamat jelenleg meghatározó szakaszába érkezett. Fontos ebben a stádiumban az országban elkezdett politikai és gazdasági reformok támogatása, valamint az ország előrehaladásának segítése az Európai Unió stabilizációs és társulási folyamata irányába.
(3)
Elsőrendű fontosságú Szerbia és Montenegró kereskedelmi lehetőségeinek javítása azokon a területeken, amelyeken az ország viszonylagos gazdasági előnyökkel rendelkezik, ily módon segítve elő az ország gazdasági és politikai reformjainak megerősödését és az ország integrálódását az európai struktúrákhoz.
(4)
A javasolt kvótaemelés egy Szerbia és Montenegróval folytatott közelebbi kereskedelmi kapcsolatok előmozdítását célzó átfogó folyamat része, amely textilmegállapodási tárgyalásokat foglal magában Szerbia és Montenegróval a kétoldalú liberalizálás elérése érdekében.
(5)
Ebből kifolyólag fontos elsősorban a textiltermékek piacra jutásának javítása, valamint a Szerbia és Montenegróból származó textiltermékek behozatalára jelenleg alkalmazott kvóták felülvizsgálata. Ez utóbbi javulás kifejezése a textilmegállapodási tárgyaláshoz vezető technikai megbeszélések során elért átfogó előrelépés, valamint a 2004. június 15-én aláírt kölcsönösen elfogadott jegyzőkönyv.
(6)
A textiltermékek egyes kategóriáinak további behozatala az EU-ba jelenleg nem lehetséges, mivel az előírt kvóták kimerültek. Szerbia és Montenegró, valamint a tagállamok is kérelmezték a kvóták megemelését.
(7)
Szükséges Szerbia és Montenegró esetében a kvótaszint megemelése a 6., 7. és 15. kategóriában a várakozó behozatali kérelmek teljesítése érdekében, valamint a 16. kategóriában, amelyben a mennyiségi korlátozások szinte teljesen kimerültek.
(8)
Ezért az 517/94/EK rendeletet ennek megfelelően módosítani kell.
(9)
Az e rendeletben előírt intézkedések összhangban vannak az 517/94/EK rendelet 25. cikkében említett textiltermékekkel foglalkozó bizottság véleményével,
ELFOGADTA EZT A RENDELETET:
1. cikk
Az 517/94/EK rendelet III. B. melléklete az e rendelet mellékletében megállapítottak szerint módosul.
2. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. október 28-án.